OCEAN 3 ปี 3 ธุรกิจ
อีกแล้วครับท่าน..!! บริษัท โอเชี่ยน คอมเมิรช จำกัด (มหาชน) หรือ OCEAN เกิดการเปลี่ยนแปลงอีกแล้ว...ก็น่าแปลกทำไมบริษัทนี้จึงมีการเปลี่ยนแปลงบ๊อยบ่อยยยย...
9 พ.ค. 2564

สำนักข่าวรัชดา
อีกแล้วครับท่าน..!! บริษัท โอเชี่ยน คอมเมิรช จำกัด (มหาชน) หรือ OCEAN เกิดการเปลี่ยนแปลงอีกแล้ว…ก็น่าแปลกทำไมบริษัทนี้จึงมีการเปลี่ยนแปลงบ๊อยบ่อยยยย…
ที่จริงธุรกิจดั้งเดิมของ OCEAN โตมาจากการขายก๊อกน้ำ แต่ช่วงหลายปีที่ผ่านมาผลประกอบการย่ำแย่ เจอคู่แข่งจีนตีตลาด ส่งผลให้ขาดทุนเรื้อรัง
สุดท้าย “กลุ่มวิไลเลิศโภคา” ในฐานะผู้ถือหุ้นใหญ่และผู้บริหาร ต้องยอมถอย…ช่วงกลางปี 2561 เปิดทางให้กลุ่มทุนใหม่อย่างกลุ่ม “ละแมน้ำมันปาล์ม” โดย “ชัชชญา ไตรตระกูลชัย” เข้ามาช่วยกอบกู้วิกฤต ด้วยการซื้อหุ้นแบบ PP (เฉพาะจง)
ส่งผลให้ “ชัชชญา” และกลุ่มไตรตระกูลชัย กลายเป็นผู้ถือหุ้นใหญ่แทน “กลุ่มวิไลเลิศโภคา” ที่ทยอยขายหุ้นออกมา
หลังจากนั้นมีการปรับโครงสร้างผู้บริหาร…ผู้บริหารชุดเดิมทยอยลาออก แล้วมีการตั้งผู้บริหารชุดใหม่ โดยยกบอร์ดของ ละแมน้ำมันปาล์ม เข้าไปเสียบแทน
รวมถึงการปรับโครงสร้างธุรกิจ ขายธุรกิจเดิม (ก๊อกน้ำ) ทิ้งไป แล้วหันมาทำธุรกิจขายน้ำมันปาล์ม ที่ละแมน้ำมันปาล์มถนัดแทน…
ถือเป็นการปิดก๊อกน้ำอย่างถาวร..!!
ตอนแรกก็คิดว่าทุกอย่างน่าจะเข้าที่เข้าทางแล้ว หลังเห็นผลประกอบการ OCEAN บางไตรมาสเริ่มพลิกกลับมามีกำไร…แต่ที่ไหนได้ อยู่ ๆ ก็เกิดการเปลี่ยนแปลงทั้งโครงสร้างผู้ถือหุ้น โครงสร้างผู้บริหาร และโครงสร้างธุรกิจอีกครั้ง..!!
โดยปลายปี 2562 “ชัชชญา” ขาย Big Lot หุ้น OCEAN จำนวน 110 ล้านหุ้น สัดส่วน 9.11% ให้กับ “ธีร ชุติวราภรณ์” หลังจากนั้นก็ทยอยขายออกมาต่อเนื่อง จนส่งผลให้ “ธีร” ก้าวขึ้นมาเป็นผู้ถือหุ้นใหญ่ของ OCEAN ในสัดส่วน 20.11%
ปัจจุบันถ้าไปไล่ดูรายชื่อผู้ถือหุ้น 10 อันดับแรก ก็จะไม่ปรากฏชื่อ “ชัชชญา” ให้เห็นแล้ว…แม้จะมีชื่อของ “จิรัฏฐ์ ไตรตระกูลชัย” สามีของ “ชัชชญา” ถือหุ้นอยู่ก็ตามที แต่ก็เหลือถือไม่มากแล้ว
แหม๊…เหมือน “กลุ่มไตรตระกูลชัย” เข้ามาเฉพาะกิจ ไม่กี่ปีก็เริ่มตีตัวออกห่างซะแล้ว…
ด้านโครงสร้างผู้บริหาร…ก็มีการเปลี่ยนแปลง มีกรรมการลาออกไป แล้วให้ “ธีร ชุติวราภรณ์” เข้ามานั่งแทน รวมถึงในช่วง 3 ปี เปลี่ยนตัว CFO ไปแล้วถึง 4 คน…เริ่มจาก “จิรัฏฐ์” ที่ยื่นใบลาออกไปตั้งแต่ช่วงปลายปี 2562 แล้วดึง “ฉัตรดนัย เสน่ห์มิตร” มารับไม้ต่อ แต่ผ่านไปแค่ 2 เดือนเศษ “ฉัตรดนัย” ก็ยื่นใบลาออก ก็ดึง “มนิฎฐา สุชาติปัทมกุล” มานั่งแทน
“มนิฎฐา” นั่ง CFO ได้ครบ 1 ปีพอดิบพอดี ก็เปลี่ยนคนใหม่ (อีก) แล้ว…เป็น “กิตติคุณ พินขาว” มีผล 1 มี.ค.ที่ผ่านมา
ถือเป็นบริษัทที่ใช้ CFO สิ้นเปลืองมาก…ซึ่งดู ๆ ก็ไม่ต่างจากเก้าอี้ดนตรีเลยนะเนี่ย…
ส่วนโครงสร้างธุรกิจ ล่าสุดก็หันมาเกาะกระแสกัญชง-กัญชาฟีเวอร์ ด้วยการไปจับมือกับบริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) ลงทุนผลิตสารตั้งต้นจากกัญชง เพื่อใช้ในการผลิตอาหาร อาหารเสริม และยา ตลอดจนผลิตภัณฑ์อื่น ๆ
เอ๊ะ..!! หรือ OCEAN จะทิ้งปาล์มไปสู่สายเขียวซะแล้ว…
เลยเป็นที่มา “3 ปี 3 ธุรกิจ” นั่นแล..!?
ก็ไม่รู้ว่า OCEAN จะเคลิบเคลิ้มไปกับธุรกิจกัญชง-กัญชา ได้นานสักแค่ไหน..?
แต่งานนี้คนที่ไม่รู้สึกเคลิบเคลิ้มเลย เห็นจะเป็นนักลงทุนที่ยังติดบ่วงกรรมหุ้น OCEAN อยู่ที่ 5-6 บาทอะนะ…
…อิ อิ อิ…